Predkladacia správa

Návrh zákona o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov sa na rokovanie Legislatívnej rady vlády Slovenskej republiky predkladá na základe uznesenia vlády Slovenskej republiky č. 137 z 20. marca 2013 k návrhu opatrení na zabezpečenie plnenia odporúčaní prijatých Pracovnou skupinou OECD pre úplatkárstvo v medzinárodných obchodných transakciách pre Slovenskú republiku v rámci Fázy 3 hodnotení. 

Vychádza sa tiež z požiadavky vytvoriť účinnejšie právne predpoklady na predchádzanie a odhaľovanie protiprávnej, resp. protispoločenskej činnosti, a to formou prijímania rôznych ochranných opatrení pre osoby, ktoré majú informácie o takejto činnosti a chcú ich oznámiť príslušným orgánom so zámerom odhaliť jej páchateľov (whistleblowing).

Návrh zákona s cieľom naplniť vyššie uvedené ciele poskytuje preventívnu ochranu zamestnancom, ktorí sa významnou mierou podieľali na odhalení závažnej protispoločenskej činnosti, o ktorej sa dozvedeli v súvislosti s výkonom svojho zamestnania, povolania alebo funkcie. V rámci preventívnej ochrany sa zakotvuje aj povinnosť orgánov verejnej moci a zamestnávateľov s viac ako 50 zamestnancami vytvoriť vnútorný kontrolný systém prijímania a vybavovania oznámení o protispoločenskej činnosti. Okrem toho sa navrhujú aj následné opatrenia, ktoré chránia zamestnancov voči postihom od zamestnávateľov v súvislosti s oznámením protispoločenskej činnosti. Návrh zákona obsahuje tiež novely viacerých zákonov, ktoré nadväzujú na novú úpravu, resp.  súvisia s ochranou zamestnancov pred neoprávneným postihom.

Predkladaný návrh zákona predpokladá dopady na rozpočet verejnej správy,  podnikateľské prostredie, sociálne vplyvy a na informatizáciu spoločnosti, pričom tieto vplyvy sú bližšie uvedené v doložke vybraných vplyvov. 
 
Účinnosť návrhu zákona sa navrhuje od 1. januára 2015 vzhľadom na predpokladanú dĺžku legislatívneho procesu.

Návrh zákona bol predmetom riadneho medzirezortného pripomienkového konania od 31. marca 2014 do 22. apríla 2014, ktorého vyhodnotenie je uvedené v prílohe.